ለመተካካት መርሁ መነሻም መድረሻም ድርጅቱን ሥልጣን ላይ ማቆየትን መሠረት ያደረገ መሆኑ አመላካቾች አይጠፉም፡፡ ለዚህም ድርጅቱ እንደ ሞዴል መነሻ ያደረገው አንድ ፓርቲ ለሃምሳና ለስልሳ ዓመታት ሥልጣን ላይ የቆየባቸውን ጃፓንና ቻይናን ነው፡፡ በ1997 ዓ.ም. ሕዝቡ ለኢሕአዴግ ድምፁን የነፈገበትን ሁኔታ ይተነትናሉ፡፡ ሥልጣን ላይ ለብዙ ጊዜ መቆየት ለብዙ ተንታኞች የዲሞክራሲ ምልክት ተደርጎ የሚታይ ባይሆንም፣ ለሃምሳና ለአርባ ዓመታት ሥልጣን ላይ መቆየት ለአቶ መለስና ለኢሕአዴግ አምባገነንት አይደለም፡፡ በ97 ምርጫ ሕዝቡ በአመራሩ ላይ የተመዘዘ ‹‹ቢጫ ካርድ›› ነው ብሎታል፡፡ የድርጅቱ አብዮታዊ ዲሞክራሲያዊ ርዕዮተ ዓለም ትንተና የሚደረግበት አዲስ ራዕይ መጽሔት የሐምሌ-ነሐሴ 2001 ዕትም እንደሚያብራራው፣ በዓለም አቀፍ ደረጃ የሚከናወነው የአመራር መተካካት በኢትዮጵያም ተግባራዊ እየሆነ መምጣቱንና በምርጫ ኢሕአዴግ አሸናፊ እየሆነ መቆየቱን ያትታል፡፡ ‹‹ይሁንና . . . ለማንም ግልጽ እንደሚሆነው ኢሕአዴግ ስህተቶችን ካላረመ ምን ሊከተል እንደሚችል የ97 ዓ.ም. ምርጫ አመላክቷል፡፡ ምንም እንኳን እስከዛሬ ኢሕአዴግ ከመንግሥት ኃላፊነት በቀይ ካርድ ባይባረርም፣ በ97 ምርጫ ቢጫ ካርድ ተሰጥቶት እንደነበር የማይካድ ነው፤›› (ገጽ 6) ይላል፡፡ የድርጅቱ የመተካካት መርህ በዓለም አቀፍ ደረጃ ከተለመደው የምርጫ ዲሞክራሲ የማይፃረር ነገር ግን ‹‹ከልማታዊ ዲሞክራሲያዊ አቅጣጫ›› ምልከታ ከተለመደው ዲሞክራሲያዊ አሠራር በላይ የተካሄደ የድርጅቱ የምክር ቤት ውሳኔ ነው፡፡